РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/133-23

26. јун 2023. године

Б е о г р а д

З А П И С Н И К

11. СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 26. ЈУНА 2023. ГОДИНЕ

 Седница је почела у 09,00 часова.

 Седници је председавао проф. др Јахја Фехратовић, заменик председника Одбора.

Седници су присуствовали: др Живан Бајић, Жика Бујуклић, Љубинко Ђурковић, Наташа Ивановић, Ђорђе Косанић, Татјана Медвед, Драгана Миљанић, Ратко Николић, проф. др Владимир Обрадовић, проф. др Ђорђе Павићевић и Стојан Раденовић, чланови Одбора.

 Седници су присуствовали Ивана Србуловић, Драгана Ракић и проф. др Владимир Ђукић, заменици чланова Одбора.

Седници нису присуствовали чланови Одбора: Дејана Васић и др Зоран Лутовац, нити њихови заменици.

Седници је присуствовао Милан Добријевић, државни секретар у Министарству информисања и телекомуникација.

 Проф. др Јахја Фехратовић, заменик председника Одбора, након отварања 11. седнице Одбора за образовање, науку, технолошки развој и информатичко друштво, дао је реч проф. др Владимиру Обрадовићу, члану Одбора, који је предложио допуну дневног реда.

 Владимир Обрадовић је истакао да је група од шест народних посланика, чланова Одбора, у складу са Пословником поднела захтев да се одржи седница Одбора са темом у вези са догађајем у школи Владислав Рибникар и истакао да је овај предлог одбијен и да седница није одржана, што по његовом мишљењу није било у складу са Пословником. Проф. Обрадовић је поднео писани захтев 21. јуна 2023. године са предлогом за допуну дневног реда:

1. Разматрање стања у Основној школи „Владислав Рибникар“ након масовног убиства, мера које су предузеле надлежне институције и државни органи, као и плана за превазилажење настале ситуације.
2. Предлог за организовање јавног слушања ради прибављања информација и стручних мишљења у функцији остваривања контролне функције Народне скупштине на тему ситуације у ОШ „Владислав Рибникар“ након масовног убиства.

 Проф. др Јахја Фехратовић, заменик председника Одбора је истакао да није завршена целокупна истрага након масовног убиства у ОШ „Владислав Рибникар“ и да не треба још увек да се улази у расправу по том питању, све док надлежни органи не буду дали исцрпне званичне информације.

 Председавајући је ставио предлог проф. др Владимира Обрадовића за допуну предложеног дневног реда на гласање.

 Одбор је већином гласова (6 гласова ЗА, 8 гласова ПРОТИВ), одбио предлог проф. др Владимира Обрадовића за допуну дневног реда.

 За реч се јавио проф. др Ђорђе Павићевић и тражио да се допуни дневни ред са његовим предлогом за разрешење проф. др Марка Атлагића, председника Одбора.

 Проф. др Јахја Фехратовић је упознао предлагача са чињеницом да служба Одбора није добила писани предлог до почетка седнице Одбора, те да због тога његов предлог неће бити разматран, а да проф. др Ђорђе Павићевић може поднети предлог на следећој седници Одбора и да тада може да се расправља о његовом предлогу за допуну дневног реда.

 Након ове дискусије, на предлог заменика председника Одбора, Одбор је већином гласова (10 гласова ЗА, 1 ПРОТИВ, 1 УЗДРЖАН и 3 НИЈЕ ГЛАСАЛО), усвојио следећи дневни ред:

Д н е в н и р е д

 1. Одлучивање о давању сагласности за привремену примену Споразума између Републике Србије и Европске уније о учешћу Републике Србије у програму Европске уније Програм Дигитална Европа за период 2021-2027.

 Прва тачка**: Одлучивање о давању сагласности за привремену примену Споразума између Републике Србије и Европске уније о учешћу Републике Србије у програму Европске уније Програм Дигитална Европа за период 2021-2027.**

 Уводне напомене поводом ове тачке дневног реда изнео је Милан Добријевић, државни секретар у Министарству информисања и телекомуникација. Милан Добријевић је упознао чланове Одбора са основним карактеристикама овог споразума, које су чланови Одбора добили у електронској форми. Навео је четири битна стуба у овом седмогодишњем периоду за развој дигиталног друштва, подржана кроз програм “Дигитална Европа”: рачунарство високих перформанси, вештачка интелигенција, напредне дигиталне вештине и развој добрих пракси и размене података. Државни секретар је навео да овај програм укупно вреди 100 милијарди евра.

 По овој тачки дневног реда није било пријављених за дискусију, те је Одбор већином гласова (12 гласова – ЗА, 3 – НИЈЕ ГЛАСАЛО) дао сагласност Влади Републике Србије за привремену примену Споразума између Републике Србије и Европске уније о учешћу Републике Србије у програму Европске уније Програм Дигитална Европа за период 2021-2027, до његовог ступања на снагу и донео је следећу

О Д Л У К У

1. Даје се сагласност Влади Републике Србије за привремену примену Споразума између Републике Србије и Европске уније о учешћу Републике Србије у програму Европске уније Програм Дигитална Европа за период 2021-2027, до његовог ступања на снагу.

2. Ову одлуку доставити Влади Републике Србије, на даљу надлежност.

1. Ову одлуку доставити председнику Народне скупштине, ради информисања.

Саставни део овог записника је тонски снимак 11. седнице Одбора за образовање, науку, технолошки развој и информатичко друштво (http://217.26.67.44/filesnsrs/odbor/odbor2023062609.mp4).

 Седница је завршена у 09,20 часова.

 СЕКРЕТАР ЗАМЕНИК ПРЕДСЕДНИКА

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Дејан Јевтовић проф. др Јахја Фехратовић